Gemeentenuus – Moederkerk
Nuusbrief: August Basson
Die droogte is gebreek (April 2022)
Die afgelope jare het ons land baie swaar onder die droogte getrek. Daar het ook 'n ander droogte in my lewe gewoed. Covid het my werk geen guns gedoen nie. Die afgelope twee jaar was nie maklik nie. Net soos die reën wyd oor ons land uitgesak het, voel dit vir my die werksdroogte is gebreek. My werk om jong sendelinge uit Afrika in die veld te kry het uiteindelik weer begin momentum kry. Thato en Nkamo het in November getrou. Hulle opleiding en keuringsproses is agter die rug en nou maak hulle gereed om Mosambiek toe te trek. Hulle gaan saam met Grant en Riana Franke onder die Nahara mense werk.
Dis darem lekker om op die motorfiets te kan klim en grense oor te steek. In Maart het ek Thato en Nkamo se gemeentes in Botswana besoek. Sending en uitstuur van sendelinge is vir hulle 'n baie vreemde konsep. Aanvanklik was hulle nie baie positief nie, maar na lang gesprekke en 'n preek of twee het hulle die geleentheid met albei hande aangegryp. Dit is 'n wonderlike begin vir die twee gemeentes om leiding te neem. Daar is soveel potensiaal om sendelinge te mobiliseer en uit te stuur. Ek het darem so klein bietjie moeite gedoen om nie net op die groot paaie te ry nie. Daar was darem 'n paar kort paadjies ingereken. Die sand het my 'n paar lesse geleer, maar ai, dit was lekker.
Ek is verder ook betrokke by 'n baie opwindende inisiatief om sendelinge te mobiliseer. Ek werk onder andere saam met Ethnos ('n nuwe sending organisasie) om 'n beweging aan die gang te kry onder studente. Die eerste van 'n reeks kampe is agter die rug. Ek is maar net opnuut bewus dat dit 'n seisoen van oorgee en mobiliseering van die volgende geslag sendelinge is. Bid saam met ons dat die regte mense hierdie geleenthede bywoon.